กระทรวงการคลัง ย้ำ ผู้ได้รับสิทธิ์บัตรสวัสดิการแห่งรัฐรอบใหม่ ที่จะเข้าร่วมมาตรการบรรเทาภาระค่าไฟฟ้าและค่าน้ำประปา ต้องลงทะเบียนใหม่ทุกคน ได้ตั้งแต่วันพรุ่งนี้ เป็นต้นไป
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยความคืบหน้าการยืนยันตัวตนของผู้ที่ผ่านเกณฑ์การพิจารณาคุณสมบัติ ตามโครงการลงทะเบียนเพื่อสวัสดิการแห่งรัฐ ปี 2565 ว่า ล่าสุด (14 มีนาคม 2566 เวลา 14.00 น.) มีผู้ที่ยืนยันตัวตนสำเร็จแล้ว จำนวน 8,426,717 ราย ขณะที่ผู้ยื่นอุทธรณ์ มีจำนวน 987,578 ราย โดยสามารถขออุทธรณ์ผลการพิจารณาคุณสมบัติได้ 2 ช่องทาง ได้แก่ ทางเว็บไซต์ https://บัตรสวัสดิการแห่งรัฐ.mof.go.th  ตั้งแต่เวลา 6.00 - 23.00 น.ของทุกวัน หรือหน่วยงานรับลงทะเบียนทั้ง 7 หน่วยงาน นอกจากนี้ ในเดือนมีนาคม 2566 ผู้ลงทะเบียนสามารถขอตรวจสอบผลการพิจารณาคุณสมบัติและขออุทธรณ์ได้ที่สำนักงานคลังจังหวัดทุกจังหวัดได้ทุกวัน ตั้งแต่เวลา 8.30 – 16.30 น. และสามารถยืนยันตัวตนได้ที่ ธนาคารกรุงไทย ธนาคารออมสิน และ ธ.ก.ส. ได้ทุกวัน รวมทั้งสาขาในห้างสรรพสินค้า ตั้งแต่เวลา 11.00 – 16.00 น.โฆษกกระทรวงการคลัง กล่าวด้วยว่า สำหรับผู้ผ่านเกณฑ์ที่ยืนยันตัวตนสำเร็จ และประสงค์จะรับสิทธิมาตรการบรรเทาภาระค่าไฟฟ้าและค่าน้ำประปา จะต้องลงทะเบียนขอรับสิทธิใหม่ทุกคน ซึ่งจะเปิดให้ลงทะเบียนเพื่อรับสิทธิค่าไฟฟ้าและค่าน้ำประปาได้ตั้งแต่วันพรุ่งนี้ (15 มีนาคม 2566) เป็นต้นไป กับหน่วยงานผู้ให้บริการที่ผู้ผ่านเกณฑ์ที่ยืนยันตัวสำเร็จรับบริการอยู่